CHG บวก 3% โบรกฯชี้กำไร Q3 “ออลไทม์ไฮ” รายได้รักษาโควิด-บริหารรพ. หนุน
CHG บวก 3% โบรกฯชี้กำไร Q3 “ออลไทม์ไฮ” หนุนจากรายได้รักษาโควิด-สัญญาบริหารรพ.ทั้งหมด 5 แห่ง รวมรายได้จากการบริหารทั้งหมด 1.05 พันลบ. คงคำแนะนำ “ซื้อ” ราคาเป้าหมาย 4.80 บ.
2 ก.ย. 2564

ผู้สื่อข่าวรายงานว่าวันนี้ (2 ก.ย.2564) ราคาหุ้นบริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11.39 น. อยู่ที่ระดับ 3.78 บาท เพิ่มขึ้น 0.12 บาท หรือ 3.28% โดยทำจุดสูงสุดที่ 3.82 บาท และทำจุดต่ำสุดที่ 3.66 บาท ด้วยมูลค่าการซื้อขาย 302.64 ล้านบาท

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (24 ส.ค.2564) โดยทางฝ่ายวิจัยคาดกำไรสุทธิไตรมาส 3/2564 จะทำสถิติสูงสุดใหม่ หนุนโดยรายได้ที่เกี่ยวกับโควิด-19 ปัจจุบันมีเตียงบริการรักษาผู้ป่วยโควิด 7,600 เตียง (เตียงโรงพยาบาล 600 เตียง และ Hospitel 7,000 เตียง) ซึ่งเพิ่มจาก 2,350 เตียงในสิ้นไตรมาส 2/2564 ส่วนอัตราการครองเตียงอยู่ที่ 80 – 90%
นอกจากนี้ CHG ได้เซ็นสัญญาบริหาร 1 ปีให้กับโรงพยาบาลระยองมูลค่า 160 ล้านบาท ทำให้ปัจจุบันมีสัญญาบริหารทั้งหมด 5 แห่ง เป็นสัญญา 1 – 3 ปี รายได้จากการบริหารทั้งหมด 1,054 ล้านบาท
อีกทั้งคาดว่ากำไรสุทธิปี 2564 จะเติบโตเพิ่มขึ้น 111% จากงวดเดียวกันของปีก่อน ซึ่งปัจจัยหนุนหลัก คือ รายได้ที่เกี่ยวกับโควิด ส่วนปี 2565 คาดกำไรสุทธิจะอ่อนลง 30% แต่สูงกว่าปี 2562 ก่อนมีโควิดถึง 48% เพราะโรงพยาบาลที่เปิดใหม่ 2 แห่งขาดทุนน้อยลง/หรือถึงจุดคุ้มทุน, มีรายได้จากการฉีดวัคซีนโควิด, คนไข้ต่างชาติ กลับมาหลังเปิดประเทศ, เปิดศูนย์รักษาเฉพาะทางและโรงพยาบาลใหม่
อย่างไรก็ดีระยะสั้นมีปัจจัยหนุนจากกำไรสุทธิไตรมาส 3/2564 ที่จะทำสถิติสูงสุดใหม่อีกครั้ง และรายได้ – กำไรที่ไม่รวมโควิด เติบโตได้ต่อเนื่องในระยะยาว คงคำแนะนำ “ซื้อ” ราคาเป้าหมาย 4.80 บาท
 